Trur eg

Etter ein rangel 
I morgon vil eg byrja på eit nytt og betre liv, 
trur eg. 
Eg skal aldri gå på fylla meir og skjera folk med kniv, 
trur eg. 
Eg skal aldri skråla visar meir i laddevinsrus, 
men synge åndelege sanger i Zions bedehus, 
trur eg. 


Alle kvinnfolk som eg møtar skal eg sky som bare fan, 
trur eg. 
Og gå vyrdeleg forbi dei som ein nybakt kappelan, 
trur eg. 
Eg skal sitte som ein munk i ein misjonskone-ring, 
og drikka kaffe medan drøset går om andelege ting, 
trur eg. 



Det skal ingen meir få sjå meg når det lir til høgste natt, 
trur eg, 
koma ruslande på heimveg utan stivety og hatt, 
trur eg. 
Eg skal legga meg når grisen går til kvile i sitt bol, 
og stå opp når hanen flakser og gjel i morgonsol, 
trur eg. 



Ja, i morgon skal eg byrja på den gode veg som sagt, 
trur eg. 
Taka striden upp mot kjøtet og den heile develsmakt, 
trur eg. 
Men i dag lyt det få vera, for eg er so spøkje tyrst 
at eg må ha eit ølkrus til å leska meg på fyrst, 
trur eg. 

